《五峰亭》
宋代·胡宏

凿山置亭榭，开沼放波澜。
松竹希微绿，菱莲次第丹。
风烟富清远，气象薄高寒。
媚此千金躯，舍彼百虑攒。
神岳精灵动，人寰波浪漫。
乐生忧亦集，徒倚遍阑干。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。